עיתונאי, כתב, פרשן ועורך כלכלי. ממקימי אתר האינטרנט "דה מרקר" ומאוחר יותר העיתון באותו השם, שחוללו מהפכה בתחום העיתונות הכלכלית בישראל. ב-2007 מונה לסגן מו"ל "הארץ"
נולד ב-1968 בישראל. בשנים 1988-1990 שירת בגלי צה"ל ככתב כלכלי. בעל תואר B.A בכלכלה מאוניברסיטת תל אביב, תואר MBA מאוניברסיטת Northwestern בשיקגו, שם למד בין השנים 1997-1998, ותואר AMP מאוניברסיטת הארוורד שם למד ב-2003. היה העורך הכלכלי של "הארץ" בשנים 1998-2007, למעט השנים 2000-2002. בין השנים 1999-2002 עסק בייסודו ועריכתו של אתר "דה מרקר", אתר עיתונאי בנושאי כלכלה. מאוחר יותר הוביל את ייסוד המגזין "דה מרקר" והעיתון היומי "דה מרקר" (2005), שהחליף את מדור הכלכלה של "הארץ". ב-2007 מינה אותו מו"ל "הארץ", עמוס שוקן, לסגנו. במהלך עבודתו ב"הארץ" ו"דה מרקר" כתב בעיקר בנושאי כלכלה וניהול. לאורך השנים מפרסם טור אישי בנושאים אלו בשם "שווי שוק". הוביל לשינוי בעיתונות בישראל שבמרכזו הפיכת הכלכלה לנושא מרכזי בשיח הציבורי תוך הפניית זרקור לקשרי הון-שלטון והשפעתם על המדיניות הכלכלית והרגולציה. במשך העשור הראשון לאחר הקמת "דה-מרקר" העיתון היה קול עיתונאי בודד בשורה של מאבקים נגד קשרי הון-שלטון וריכוז כוח כלכלי ופוליטי בידי מעטים. לאחר המחאה החברתית, שבמהלכה זכו חלק מהרעיונות של רולניק ו"דה-מרקר" להד ציבורי נרחב, החלו כלי תקשורת אחרים לאמץ חלק מהרעיונות שהוביל. הקמפיינים העיתונאים שניהלו רולניק ו-"דה-מרקר" הניבו לפחות 7 רפורמות משמעותיות בכלכלה; 1. יישום מסקנות וועדת בייסקי - סיום שליטת הבנקים הישראלים בשוק ההון. 2. הכנסת תחרות בשוק הסלולר הישראלי. 3. הגדלת המיסוי על אוצרות הטבע (וועדת שישינסקי) 4. מניעת חילוץ הטייקונים באמצעות כספי משלם המיסים והחוסכים לאחר המשבר הפיננסי בשנת 2008. 5. הקמת וועדת הריכוזיות. 6. הקמת וועדת שטרום להכנסות תחרות במערכת הבנקאות. 7. חשיפת השחיתויות בקבוצת בנק הפועלים וקבוצת אידיבי בימי שלטון משפחת דנקנר - מה שהוביל להרשעת ראשי המשפחה בפלילים ולהדחתם מהשליטה והניהול בבנק ובפירמידה. רולניק אינו מזוהה עם קו פוליטי או מפלגתי. הוא מרבה להצביע בכתבותיו על המודל הצפון אירופאי של כלכלה תחרותית ופתוחה, רשתות הגנה חברתיות מכלילות ואפקטיוויות ורמת הון חברתי גבוהה. ב-2005 קיבל את אות אביר איכות השלטון מהאגודה לאיכות השלטון, וב-2007 את הפרס ל"עיתונות כלכלית איכותית" מ"האגודה לזכות הציבור לדעת". בשנת 2014 הוא קיבל את פרס סוקולוב למפעל חיים על הקמת "דה-מרקר", שינוי השיח הציבורי והובלת רפורמות דרמטיות במבנה הכלכלה הישראלית.